Shimlas moet kanse benut teen Pukke | Netwerk24
Deur Owen Kock 15 Februarie 2020 20:15
Dit gaan nie help om ná twee weke negatief te raak nie “anders gaan dit ’n lang reeks word.”
Keegan Hamman. Foto: Mlunisi Louw
So sê Hendro Scholtz, die afrigter van die Shimlas, aan die vooraand van hul Varsitybeker-wedstryd Maandag in Potchefstroom teen die Pukke wat ook hul eerste twee wedstryde verloor het.
Scholtz hoop dat sy span die keer sy kanse sal gebruik.
“Ons skep geleenthede maar dit word nie afgerond nie. Ons het drie drieë teen die Universiteit van Wes-Kaapland (UWK) weggegooi en kan dit nie weer bekostig nie.”
Hy verwag dat sy span wéér ’n verbetering sal toon soos teen die UWK in die vorige wedstryd.
“Dit maak nie saak of jy die vorige week gewen of verloor het nie, daar moet ’n verbetering wees. Ek reken daar was Maandag teen die UWK ’n verbetering van 50% teenoor die eerste wedstryd teen die Maties,” sê Scholtz.
Sy span het teen die verdedigende kampioen, Maties, lelik kleigetrap en met 16-67 verloor en Maandag met 28-29 teen die UWK vasgeval.
Dit gaan ’n fisieke stryd wees. Hulle gaan nie tevrede wees met die twee nederlae nie en ons is beslis nie.
Die Pukke was in hul eerste wedstryd op pad na ’n oorwinning maar is teen die einde deur Tukkies met 42-40 geklop. Hulle het verlede week in die Kaap teen die Ikeys met 22-31 verloor.
“Dit gaan ’n fisieke stryd wees. Hulle gaan nie tevrede wees met die twee nederlae nie en ons is beslis nie,” sê Scholtz.
Hy wil graag sien dat sy vleuels Marnus Boshoff en Siyanda Cele, wat oor hope vaart beskik, in besit geplaas word.
“Dit gaan belangrik wees dat ons senterpaar (William Eybers, kaptein, en Keegan Hamman) goed vertoon en seker maak die bal kom by die punte uit.
Die Shimlas pak die Pukke met vyf veranderinge in die opdrafspan.
* Die Ixias het ’n onveranderde span aangewys vir hul kragmeting teen Maties in Stellenbosch.
Pieter Bergh, afrigter, het aan Marnus Kok gesê hy weet dit is ’n moeilike opdrag aan sy span om die kampioen te tem.
“Ons het die laaste jaar baie uitdagings gehad, waarvan ons 90% oorkom het. Ons het beslis ’n plannetjie of twee en hopelik is Maties nie op hul beste nie.
“Die spelers het baie selfvertroue geput uit ons vertoning teen Tuks (wat die Pretorianers met 40-23 gewen het),” sê hy.
Meer oor: Shimlas | Pukke